দিল্লি পুলিশের হাতে অবেশেষে এসে পৌঁছল এফবিআই ল্যাবের রিপোর্ট। রিপোর্টে স্পষ্টই উল্লেখ করা হয়েছে যে, কোনও রকম তেজস্ত্রিয় পদার্থের বিষক্রিয়ার কারণে সুনন্দার মৃত্যু হয়নি।
যদিও রিপোর্ট পাওয়ার পরেও মুখ খোলেনি দিল্লি পুলিস। এফবিআই-য়ের রিপোর্ট নিয়ে প্রশ্ন করা হলে দিল্লি পুলিশ কমিশনার  বিএস বাসি সাফ জানিয়ে দেন, ই-মেলের মাধ্যমে এই রিপোর্ট এসে পৌঁছয়। মেডিকেল বোর্ড সেই রিপোর্ট পরীক্ষা করার পরেই প্রতিক্রিয়া জানাবে দিল্লি পুলিশ।
প্রসঙ্গত, এই বছরেই সুনন্দা পুষ্করের ভিসেরা টেস্টের জন্য নমুনা পাঠানো হয় বিদেশে। কারণ, এইমস কর্তৃপক্ষের তরফ থেকে বলা হয়েছিল, যে ধরণের বিষক্রিয়ায় সুনন্দার মৃত্যু হয়েছে তা চিহ্নিত করার পরিকাঠামো তাদের নেই। এর পরেই নমুনা পাঠানো হয় এফবিআই-য়ের দপ্তরে।
২০১৪র ১৭ই জানুয়ারি দিল্লির এক অভিজাত হোটেলে সুনন্দার পুষ্করকে মৃত অবস্থায় উদ্ধার করা হয়। ৫১ বছরের সুনন্দা, সাংসদ এবং প্রাক্তন কেন্দ্রীয় মন্ত্রী শশী তারুরের স্ত্রী ছিলেন।